Author: agenda0
Company: agenda

Predkladacia správa

	Svetová výstava EXPO 2000 v Hannoveri sa konala od 1. júna do 31. októbra 2000 pod mottom „Človek – príroda – technika“. Slovenská republika sa predstavila na ploche 620 m^2  v hale č. 15, v susedstve Rakúska, Luxemburska, Malty, Cypru, Lichtenštejnska a Bieloruska. 

Počas konania svetovej výstavy Slovenská republika prezentovala rad kultúrnych podujatí. Dňa 1. septembra 2000 bol organizovaný Slovenský národný deň.  Pracovníci slovenskej expozície organizovali v spolupráci so zástupcom Fondu na podporu zahraničného obchodu niekoľko podnikateľsky orientovaných podujatí – napr. predstavenie slovenských vín, pracovné stretnutia pre zástupcov podnikateľských zväzov a Slovenskej obchodnej a priemyselnej komory ai. Dňa 17. októbra 2000 sa konal tzv. „Slovenský hospodársky deň“, prezentácia Slovenskej republiky ako hospodárskeho partnera Nemeckej spolkovej republiky, ktorý sa konal v priestoroch pavilónu nemeckého Úverového ústavu pre obnovu (Kreditanstalt für Wiederaufbau, ďalej len „KfW“). KfW je nositeľom bilaterálneho nemecko-slovenského programu technickej pomoci a poradenstva TRANSFORM a v Slovenskej republike pôsobí tiež ako úverový ústav. Rokovania, ktoré sa uskutočnili na záver prezentácie, boli orientované na rozšírenie spolupráce medzi KfW a Slovenskou republikou.